Ĩ na tä kua tä,
Moisés a kai wäsä sinomoti wi,
ĩ anö Jesus a wapa pia salo,
a öpaiki nö,
‑Wi na sa kua nö,
sa õsi palimipasopökö?
‑ ĩ na Jesus a na ĩ na a kuuma.
Ĩ na a kuu ha,
‑Wi na Moisés a kai sãökama kuu?
Moisés a kai sãöka noai,
ĩ tä na wi na wa pi kuu kule?
‑ ĩ na Jesus a kuu hö̃töoma.
Ĩ na Jesus a kuu ha,
‑“Teusö pata wa tä pii totio opatipököö!
Ĩ a pata na wa pi kua totio opatipököö!
Pe epii Teusö wa pii totio opapököö!
Teusö a na wa pi tapomo sinomoti nö,
a pii sinomoö!
Ĩ na tä kua tä,
kama wa pii sapamo kua kõo wi na,
ĩ na au wa töpö pii kua naioö!”
ĩ na Moisés a kai sãökama kuu‑ ĩ na Moisés a kai wäsä sinomo wi,
ĩ na ĩ a kuuma.
Ĩ na a kuu ha,
Jesus aiki,
‑Awai.
Wa hapalo makoka hö̃töo ke.
Ĩ na wa kuuhe na,
ĩ na wa kua nö,
wa õsi palimia hö̃töpaso kitä‑ ĩ na Jesus a kuuma.
Ĩ na Jesus a kuu ha,
‑Hi Moisés a kai wäsä sinomo wi,
ĩ a totiatalo waikia kuleö!
‑ ĩ na Jesus a pi thama pi topa salo,
Jesus a na a hapalo kõo nö,
‑“Au töpö pii totihoö!”
ĩ na Moisés anö ĩ na töpö noa thama.
“Au tä” tä kuu wi,
ĩ witi pili a pasiwö?
Ipa tä aiki,
ĩ witi a pasiwö?
‑ ĩ na a kuuma.
Ĩ na a kuu noai,
Jesus anö ĩ ta wäsäma.
Ta wäsä nö,
‑Pi naka‑ Jesus a kuu nö,
‑Jetusalẽi tä uli na ai tä husolo nö,
Jetikó tä uli hamö a hulasolöma.
A huulö tä,
töpö thomömo sinomo wi,
ĩ töpö waloa läiki nö,
a huu pole,
ĩ a namo keiki nö,
kama hai ĩ wani tä täalalö nö,
kama hai ĩ haloi ösö hasulö nö,
a sälalöma.
A sälalö nö,
a moni wani säpalö nö,
a aulu wani paa takölö nö,
wani tökö kai hua kõo soatasolöma.
Ĩ töpö hua kõa waikilasolö noai ha,
a aulu wani paa soatia tä,
Teusö a täpä sinomo wi,
ĩ a waloiki nö,
a aulu wani paa talalö nö,
a hanoa kõköma.
A hanoa kõkö noai ha,
Teusömo wi a sai ha lepii tili tä kalipalo sinomo noai,
ĩ a waloa nömöiki nö,
a aulu wani paa talalö nö,
a hanoa nömököma.
A hanoa nömökö noai ha,
samatia tili tä hasuo tä,
a aulu wani paa talalö nö,
a wani aulu upii,
ĩ a wani na a pi honipo opama.
Ĩ samatia tili tä hai,
ĩ tiko tä maaki,
a wani aulu upii,
ĩ a wani na ĩ samatia tili tä pi honipo opa nö,
a waloa hö̃köa totiki nö,
a sä noai,
ĩ tä uno pewö hönöma soatama.
Tuu tapui tuu,
tuu wasui tuu,
ĩ na tuu kui tuunö a wani hönöma totipalöma.
A hönöma totipalö nö,
kama hai ĩ hiima na a tikimakö nö,
hama töpö kuta wi a sai na a kai hua soatasolöma.
Ĩ a sai na a kai waloikitö nö,
a kai kuiki nö,
a wani aulu upii,
a wani nö läa totio kõo tasoma.
Ĩ tä hena tä,
ĩ a sai thapo wi ĩ a na ĩ samatia tili tänö noa tä totokö nö,
polakapi sitipa kökö totokö nö,
“A wani aulu upii,
kawanö ĩ wa wani nö läa totio haioö!
Wa wani nö läa totio haioma ha,
waiha sa waloa koiki nö,
au ai noa sa tä totoa hö̃töki kitäö!”
ĩ na samatia tili tä kuuma‑ ĩ na Jesus anö ta wäsä nö,
ĩ na a kuuma.
Ĩ na ta wäsä nö,
Moisés a kai wäsä sinomo wi,
ĩ a na,
‑A aulu wani patio pamö,
ĩ hamö 3 töpö hasukö noai,
ĩ töpö pewö na “Ipa töpö kui ĩ töpö” ĩ na a aulu wani kuu kitä ta o?
‑ ĩ na Jesus a kuu ha,
‑Tiko tänö a aulu wani totiapala asa noai,
ĩ a na,
“Ipa tä” ĩ na a aulu wani kuu sisa kitä‑ ĩ na Moisés a kai wäsä sinomo wi,
ĩ na ĩ a kuuma.
Ĩ na a kuu ha,
‑Wa hua kononö nö,
samatia tili tänö a aulu wani totiapala asa noai,
ĩ a uöma totihoö!
‑ ĩ na Jesus a kuuma.